b'\n_START_ARTICLE_\nPretrgana naveza\n_START_SECTION_\nVsebina\n_START_PARAGRAPH_\nOsrednjo alpinisti\xc4\x8dno zgodbo govori Gregor svoji mladi \xc5\xbeeni Bredi. Par se je na svoj poro\xc4\x8dni dan odpravil v Goljakovo steno. Med plezanjem ju je ujela nevihta, prisiljena sta bila bivakirati, dokler se vreme ne izbolj\xc5\xa1a. Zve\xc4\x8der je Gregor govoril o dogodku iz svojega otro\xc5\xa1tva, ko je bil prisoten v re\xc5\xa1evalni nesre\xc4\x8di v Goljakovi steni, v kateri je edina pre\xc5\xbeivela Bredina mama._NEWLINE_Za prvomajske praznike se je \xc5\xa1est prijateljev poslovilo od mno\xc5\xbeice ljudi, ki jih je pri\xc5\xa1la veselo spodbujat na njihovih plezalnih podvigih. Ve\xc4\x8dina jih je prihajala iz revnih dru\xc5\xbein, zato so bili opremljeni zelo slabo. Njihov prvi postanek je bila ko\xc4\x8da na Tihi livadi, kjer so prespali in se pripravili na pot. Zve\xc4\x8der so pogovori nanesli na dvome, strah in ljubosumje. Petra je bila \xc5\xbee dolgo ljubezensko razpeta med Andrejem in Borisom. Zjutraj so se odpravili na pot z velikimi dvomi. Vido in Markota je premagal strah. Raje sta se vrnila na Tiho livado in tam \xc4\x8dakala na prijatelje. Ostali \xc5\xa1tirje so se vzpenjali naprej. Medtem ko se je v dolini razvijala nova ljubezen, se je v steni slab\xc5\xa1alo vreme. To je najbolj vplivalo na Slavota, ki se je hotel odvezati in sestopiti v dolino. Pregovarjali so ga, naj ostane. Slavko pa se je odvezal in omahnil v prepad. Brat Boris je presunjen razmi\xc5\xa1ljal o prihodu k mami in kako naj ji pove za bratovo smrt, saj ga je ravno on navdu\xc5\xa1il za plezanje. Od krivde in \xc5\xbealosti otopi, se odpne in pade v prepad. Petra in Andrej sta obti\xc4\x8dala v steni prepla\xc5\xa1ena, prezebla in ohromela od \xc5\xa1oka, zlasti Andrej. V ko\xc4\x8di sta Vida in Marko \xc5\xbee posumila, da so prijatelji v nevarnosti. Poklicala sta re\xc5\xa1evalce, ki so se takoj podali do stene. Na\xc5\xa1li so oba plezalca in se naslednji dan povzpeli do njiju. Za Andreja je bilo \xc5\xbeal prepozno. Ko so re\xc5\xa1evali Petro, so prerezali napa\xc4\x8dno vrv in Andrejevo truplo je padlo v globino, kar je Petro do konca pretreslo. Pomiril jo je \xc5\xa1ele Grega, ki ji je vlil novega upanja._NEWLINE_Gregorju in Bredi se je naslednji dan vreme izbolj\xc5\xa1alo, da sta se lahko povzpela na vrh. Oba sta v steni za\xc4\x8dutila ve\xc4\x8djo povezanost in zaupanje. Ravno to je manjkalo plezalcem iz Gregorjeve zgodbe, ki so zato tragi\xc4\x8dno kon\xc4\x8dali.\n_START_SECTION_\nKritike\n_START_PARAGRAPH_\nNa splo\xc5\xa1no je treba Ingoli\xc4\x8du priznati, da je z romanom Pretrgana naveza spet segel na novo podro\xc4\x8dje in tako spet dodal nov motiv svoji \xc5\xa1iroki pisateljski panorami, in dalje, da je kot nealpinist razmeroma uspe\xc5\xa1no re\xc5\xa1il svojo nalogo, uspe\xc5\xa1no \xc5\xbee s tem, ker je divji naravi kot \xc5\xa1e vedno pri\xc4\x8dujo\xc4\x8di kategoriji na\xc5\xa1ega \xc5\xbeivljenja znal prisoditi dolo\xc4\x8den pomen, to je pomen razre\xc5\xa1evanja in o\xc4\x8di\xc5\xa1\xc4\x8devanja. (\xc5\xa0ifrer 1971)_NEWLINE_Ljudje se obrnejo k sebi, dru\xc5\xbebena in naravna dejstva so okras. seveda nam ne gre za ugotavljanje tragi\xc4\x8dnosti, vendar nam ob rutinirani povr\xc5\xa1ini, prav reporterski Ingoli\xc4\x8devi pisavi komaj ostaja kaj snovi za spra\xc5\xa1evanje, razmi\xc5\xa1ljanje ali dvom. Kaj je v Pretrgani navezi problemati\xc4\x8dno? Ljubezen med Gregorjem in Bredo (\xc2\xbbDohitel jo je \xc5\xa1ele sredi livade. Stisnil jo je za roko, da je zavrisnila. Potem sta tekla skupaj. Do potoka. Zmetala sta v travo, kar sta imela na sebi, in se z vriskom pognala v prozorno \xc4\x8disto planinsko vodo.\xc2\xab)? Nesre\xc4\x8dna smrt Petrinih tovari\xc5\xa1ev v\xc2\xa0\xc2\xbbnavezi\xc2\xab? Konflikt z gorami? Kdo naj zmaga v tak\xc5\xa1nem konfliktu? V \xc4\x8dem je zmaga, v \xc4\x8dem poraz? Ali je problemati\xc4\x8dna Petrina ljubezenska \xc5\xa1torija \xe2\x80\x94 prekinitev z banalnim posteljnim stre\xc5\xbenikom in navezanost na tema\xc4\x8dnega (zanimivega?) slabi\xc4\x8da s partizansko preteklostjo? (Rupel 1973)'